Omnibus presentes litteras inspecturis, P., Divina miseratione, tituli S. Marcelli, presbyter cardinalis, eternam in Domino salutem. Cum coram nobis auditore dato a Domino papa peterent abbas et conventus Cluniacensis, nomine prioratus Karitatensis contra episcopum Autissiodorensem, quod nos procederemus secundum acta habita coram venerabili P.... Bituricensi archiepiscopo, arbitrio electo a venerabili patre B. quondam Autiss. episcopo et dicto abbate tunc ejusdem prioratus, priore existente, super quibusdam procurationibus ad quas idem episcopus in dicto prioratu admitti consueverat, ut dicebat procurator episcopi et capituli; ex adverso respondit quod talis compromissio facta a dicto episcopo successorem ejus non obligabat, nec valere poterat cum effectu, cum capitulum Autissiodorense in hoc non consensisset, imo per litteras patentes ad nos directas et in judicio ostensas dictum compromissum et processum ejusdem peteret revocari. Nos vero, habito bonorum virorum consilio, cum nobis constiterit evidenter quod capitulum expresse contradicebat, nec aliquo modo nobis constiterit quod in compromissione predicta aliquo tempore predictum capitulum consensisset, interloquendo pronuntiavimus predictum episcopum ex compromissione facta a predecessore suo nullatenus teneri, et hoc notum facimus universis. Datum Lugduni XIII. kalend. februarii, pontificatus D. Innocentii pape IV, anno tertio.